དབྱིབས་སྒོར་མོ་ངོས་སྙོམས་ལ་ཞེང་དུ་མཐོ་དོ་བ།ངོས་སུ་མཛུབ་གུས་གཡུང་དྲུང་སོགས་ཀྱི་རི་མོ་གཤོང་ཅན་དུ་གཏོད་པ་དེ།མགྲོན་པོ་ལ་འབུལ་བྱ་དང༌།ཆོས་ཚོགས་ཆེན་མོ་སོགས་ཀྱི་སྐབས་གྲྭ་ཚོགས་ལ་འགྱེད་གཏོང་བྱ་ཞིག་སྟེ།ཐུད་ཧྲིལ་པོ་ཞིག་ལ་ཐུད་གོར་གཅིག།དེའི་ཕྱེད་ཀར་ཐུད་ཕྱེད།བཞི་ཆ་ལ་བཞི་ཐུད་ཅེས་ཟེར་སྲོལ་ཡོད།ཐུད་མཆོག་གམ་ཚོ་ཐུད་ནི།ཕྱུར་བ་གསར་པ་སྐམ་པོ་མར་གྱིས་བརྫིས་པའི་ཐོག་རྒུན་འབྲུམ་དང་གྲོ་མ་བརྔོས་མ།སྟར་གའི་སྙིང་པོ།བུ་རམ་གོར་མོ་དང་ཤེལ་ཀ་ར་ཧྲོབ་བརྡུངས།སྦྲང་རྩི་ཉུང་ཙམ་བཅས་བསྲེ་བརྫིས་ཀྱིས་བཟོས་པས་དཀར་གསུམ་མངར་གསུམ་འཛོམས་པའི་རྟེན་འབྲེལ་གྱི་ཟ་མ་རྩ་ཆེན་ཞིག་སྟེ།མཆོད་པའི་ཟས་མཆོག་དང༌།བག་སྟོན།ཁང་སྟོན།ཆོས་སྟོན་སོགས་སུ་ཟས་ཀྱི་ཐོག་མར་བཤམ་བྱའི་རྟེན་འབྲེལ་གྱི་མཆོག་ཡིན་པས་ཐུད་མཆོག་དང༌།མར་སོགས་རྫས་ཕུན་སུམ་ཚོགས་པ་འདུས་པའི་དབང་གིས་ཚོ་ཐུད་ཞེས་ཀྱང་འབོད་དོ།།